CELEX: 32021R0665
Language: lv
Date: 2021-04-22 00:00:00
Title: Komisijas Īstenošanas regula (ES) 2021/665 (2021. gada 22. aprīlis), ar ko Īstenošanas regulu (ES) 2017/373 groza attiecībā uz prasībām gaisa satiksmes pārvaldības/aeronavigācijas pakalpojumu sniedzējiem un citu gaisa satiksmes pārvaldības tīkla funkciju nodrošinātājiem “U-space” gaisa telpā, kas noteikta kontrolējamā gaisa telpā (Dokuments attiecas uz EEZ)

23.4.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 139/184
               
            
         KOMISIJAS ĪSTENOŠANAS REGULA (ES) 2021/665
         (2021. gada 22. aprīlis),
         ar ko Īstenošanas regulu (ES) 2017/373 groza attiecībā uz prasībām gaisa satiksmes pārvaldības/aeronavigācijas pakalpojumu sniedzējiem un citu gaisa satiksmes pārvaldības tīkla funkciju nodrošinātājiem “U-space” gaisa telpā, kas noteikta kontrolējamā gaisa telpā
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2018/1139 (2018. gada 4. jūlijs) par kopīgiem noteikumiem civilās aviācijas jomā un ar ko izveido Eiropas Savienības Aviācijas drošības aģentūru, un ar ko groza Eiropas Parlamenta un Padomes Regulas (EK) Nr. 2111/2005, (EK) Nr. 1008/2008, (ES) Nr. 996/2010, (ES) Nr. 376/2014 un Direktīvas 2014/30/ES un 2014/53/ES un atceļ Eiropas Parlamenta un Padomes Regulas (EK) Nr. 552/2004 un (EK) Nr. 216/2008 un Padomes Regulu (EEK) Nr. 3922/91 (1), un jo īpaši tās 43. pantu,
         tā kā:
         
                     (1)
                  
                  
                     Komisijas Īstenošanas regulā (ES) 2017/373 (2) ir noteiktas kopīgas prasības gaisa satiksmes pārvaldības un aeronavigācijas pakalpojumu (“ATM/ANS”) sniegšanai un citu gaisa satiksmes pārvaldības tīkla funkciju (“ATM tīkla funkcijas”) nodrošināšanai vispārējas gaisa satiksmes vajadzībām un to uzraudzībai.
                  
               
                     (2)
                  
                  
                     Pēc Komisijas Īstenošanas regulas (ES) 2021/664 (3) pieņemšanas varētu noteikt “U-space” gaisa telpu kontrolējamā gaisa telpā, kurā pilotējami gaisa kuģi tiek ekspluatēti līdztekus bezpilota gaisa kuģiem. Lai nodrošinātu minēto operāciju drošumu, Īstenošanas regula (ES) 2017/373 būtu jāgroza, lai tajā iekļautu nepieciešamās prasības gaisa satiksmes pakalpojumu sniedzējiem attiecībā uz koordināciju ar “U-space” pakalpojumu sniedzējiem un, attiecīgā gadījumā, ar vienotajiem kopīgo informācijas pakalpojumu sniedzējiem.
                  
               
                     (3)
                  
                  
                     “U-space” gaisa telpā, kas noteikta kontrolējamā gaisa telpā, aeronavigācijas pakalpojumu sniedzējiem arī turpmāk vajadzētu būt atbildīgiem par aeronavigācijas pakalpojumu sniegšanu pilotējamu gaisa kuģu ekspluatantiem. Lai nodrošinātu, ka pilotējami un bezpilota gaisa kuģi vienmēr ir droši nošķirti, gaisa satiksmes pakalpojumu sniedzējiem būtu arī jāveic tā dēvētā “U-space” gaisa telpas dinamiskā konfigurācijas maiņa.
                  
               
                     (4)
                  
                  
                     Lai nodrošinātu, ka visas iesaistītās ieinteresētās personas koordinēti piemēro “U-space” gaisa telpas dinamisko konfigurācijas maiņu, būtu jāizveido īpašas procedūras un sakaru līdzekļi saziņai starp attiecīgajām gaisa satiksmes pakalpojumu struktūrvienībām, “U-space” pakalpojumu sniedzējiem, UAS ekspluatantiem un, attiecīgā gadījumā, vienotajiem kopīgo informācijas pakalpojumu sniedzējiem.
                  
               
                     (5)
                  
                  
                     Lai nodrošinātu šīs regulas pienācīgu īstenošanu, būtu jādod dalībvalstīm un attiecīgajām ieinteresētajām personām pietiekami daudz laika pirms šīs regulas piemērošanas sākuma pielāgot savas procedūras jaunajam tiesiskajam regulējumam.
                  
               
                     (6)
                  
                  
                     Eiropas Savienības Aviācijas drošības aģentūra Atzinumā Nr. 01/2020 (4) ierosināja pasākumus saskaņā ar Regulas (ES) 2018/1139 75. panta 2. punkta b) un c) apakšpunktu un 76. panta 1. punktu.
                  
               
                     (7)
                  
                  
                     Tāpēc Īstenošanas regula (ES) 2017/373 būtu attiecīgi jāgroza.
                  
               
                     (8)
                  
                  
                     Šajā regulā paredzētie pasākumi ir saskaņā ar atzinumu, ko sniegusi ar Regulas (ES) 2018/1139 127. pantu izveidotā komiteja,
                  
               IR PIEŅĒMUSI ŠO REGULU.
         
            1. pants
            Īstenošanas regulas (ES) 2017/373 grozījumi
            Īstenošanas regulu (ES) 2017/373 groza šādi:
            
                        1)
                     
                     
                        regulas I pielikumā pievieno šādus punktus:
                        
                                    “260)
                                 
                                 
                                    ““U-space” gaisa telpa” ir dalībvalstu noteikta UAS ģeogrāfiskā zona, kurā UAS operācijas ir atļautas tikai ar “U-space” pakalpojumu atbalstu;
                                 
                              
                                    261)
                                 
                                 
                                    ““U-space” pakalpojums” ir pakalpojums, kura pamatā ir digitālie pakalpojumi un funkciju automatizācija un kurš paredzēts, lai atbalstītu to, ka lielam skaitam UAS ir droša, neapdraudēta un efektīva piekļuve “U-space” gaisa telpai;
                                 
                              
                                    262)
                                 
                                 
                                    “kopīgs informācijas pakalpojums” ir pakalpojums, ko veido statisko un dinamisko datu izplatīšana nolūkā dot iespēju sniegt “U-space” pakalpojumus bezpilota gaisa kuģu satiksmes pārvaldības vajadzībām;
                                 
                              
                                    263)
                                 
                                 
                                    “dinamiska gaisa telpas konfigurācijas maiņa” ir “U-space” gaisa telpas pagaidu izmaiņas, kuru mērķis ir ņemt vērā pilotējamo gaisa kuģu satiksmes pieprasījuma īstermiņa izmaiņas, pielāgojot attiecīgās “U-space” gaisa telpas ģeogrāfiskās robežas.”
                                 
                              
                  
                        2)
                     
                     
                        regulas IV pielikuma A apakšiedaļas 1. sadaļai pievieno šādu ATS.OR.127. punktu:
                        “ATS.OR.127. Gaisa satiksmes pakalpojumu sniedzēju veiktā koordinācija “U-space” gaisa telpā
                        
                        Gaisa satiksmes pakalpojumu sniedzēji:
                        
                                    a)
                                 
                                 
                                    bez diskriminācijas sniedz attiecīgo satiksmes informāciju par pilotējamiem gaisa kuģiem, kura Komisijas Īstenošanas regulā (ES) 2021/664 (*1) minēto kopīgo informācijas pakalpojumu satvarā nepieciešama attiecībā uz “U-space” gaisa telpu, kas noteikta kontrolējamā gaisa telpā, kurā gaisa satiksmes pakalpojumu sniedzējs ir izraudzīts pakalpojumu sniegšanai;
                                 
                              
                                    b)
                                 
                                 
                                    izveido koordinācijas procedūras un sakaru līdzekļus, kas nodrošina saziņu starp attiecīgajām gaisa satiksmes pakalpojumu struktūrvienībām, “U-space” pakalpojumu sniedzējiem un, attiecīgā gadījumā, vienotajiem kopīgo informācijas pakalpojumu sniedzējiem un ļauj sniegt šos datus.
                                 
                              
                           (*1)  Komisijas Īstenošanas regula (ES) 2021/664 (2021. gada 22. aprīlis) par “U-space” tiesisko regulējumu (OV L 139, 23.04.2021., 161. lpp.)”;"
                        
                     
                  
                        3)
                     
                     
                        regulas IV pielikuma B apakšiedaļas 2. sadaļā iekļauj šādu ATS.TR.237. punktu:
                        “ATS.TR.237. “U-space” gaisa telpas dinamiskā konfigurācijas maiņa
                        
                        Gaisa satiksmes vadības struktūrvienības:
                        
                                    a)
                                 
                                 
                                    lai ņemtu vērā pilotējamo gaisa kuģu satiksmes pieprasījuma īstermiņa izmaiņas, noteiktajā “U-space” gaisa telpā uz laiku ierobežo zonu, kurā var veikt UAS operācijas, šādā nolūkā pielāgojot “U-space” gaisa telpas horizontālās un vertikālās robežas;
                                 
                              
                                    b)
                                 
                                 
                                    nodrošina, ka attiecīgie “U-space” pakalpojumu sniedzēji un, attiecīgā gadījumā, vienotie kopīgo informācijas pakalpojumu sniedzēji tiek savlaicīgi un efektīvi informēti par noteiktās “U-space” gaisa telpas aktivizāciju, deaktivizāciju un pagaidu ierobežojumiem.”
                                 
                              
                  
         
            2. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2023. gada 26. janvāra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 22. aprīlī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 212, 22.8.2018., 1. lpp.
         
         
            (2)  Komisijas Īstenošanas regula (ES) 2017/373 (2017. gada 1. marts), ar ko nosaka kopīgas prasības gaisa satiksmes pārvaldības/aeronavigācijas pakalpojumu sniedzējiem un citu gaisa satiksmes pārvaldības tīkla funkciju nodrošinātājiem un to uzraudzībai, ar ko atceļ Regulu (EK) Nr. 482/2008, Īstenošanas regulas (ES) Nr. 1034/2011, (ES) Nr. 1035/2011 un (ES) 2016/1377 un groza Regulu (ES) Nr. 677/2011 (OV L 62, 8.3.2017., 1. lpp.).
         
            (3)  Komisijas Īstenošanas regula (ES) 2021/664 (2021. gada 22. aprīlis) par “U-space” tiesisko regulējumu (skatīt šā Oficiālā Vēstneša 161. lpp.).
         
            (4)  https://www.easa.europa.eu/document-library/opinions